Nýtt vinnulag við uppvinnslu brjóstverkja á bráðamóttöku Landspítala Hringbraut Þótt læknar og aðrir starfsmenn Landspítala kvarti undan þrengslum þessar vikurnar fer það ekki framhjá neinum sem þangað kemur að þar er mikil gerjun í gangi . Það umrót sem verið hefur á skipulagi starfsins , flutningur og sameining deilda , hefur hróflað við hefðbundnu vinnulagi og ýtt undir breytingar á viðteknum venjum . Þessa sér víða stað og margir starfsmenn eru uppteknir af því að úthugsa nýjar aðferðir til að bæta vinnulag og auka afköst og hagræði . Bráðadeildir spítalans hafa ekki farið varhluta af þessu enda hefur öllu skipulagi þar verið breytt eins og við sögðum frá í marsblaðinu . Slysadeildin í Fossvogi tekur nú við flestum sem koma beint inn af götunni vegna slysa eða veikinda og þar er vakt allan sólarhringinn allt árið um kring . Við Hringbraut er einkum rekin svokölluð tilvísanamóttaka en þó er tekið við öllum sem þangað leita án tilvísunar . Það á við um veik börn og sjúklinga í krabbameinsmeðferð , þá sem gætu þurft að fara í bráða skurðaðgerð vegna kviðarholsvandamála og þá sem eiga við þvagfæravandamál að stríða . Að auki eru kvennadeildin og geðdeildin með móttöku fyrir þá sem þurfa bráðaþjónustu . Þá er ótalin móttaka vegna brjóstverkja og hjartasjúkdóma en hún er starfrækt við Hringbraut . Þangað koma þeir sjúklingar sem leita til sjúkrahússins með hjartavandamál . Þar hafa verið í þróun nýjungar í skipulagi sem gætu átt eftir að breiðast út til fleiri deilda sjúkrahússins . Sá sem hefur leitt það þróunarstarf er Davíð O. Arnar yfirlæknir á bráðamóttökunni við Hringbraut . Þessar breytingar fela meðal annars í sér gerð markvissra vinnuferla fyrir ýmis hjartavandamál og hefur slíkt fyrirkomulag þegar verið tekið upp fyrir sjúklinga sem þangað leita með brjóstverk . Þegar sjúklingur leitar til bráðamóttökunnar vegna brjóstverkja fer ákveðið ferli í gang . Viðkomandi sjúklingur fær vissan forgang og innan fimm til tíu mínútna er reynt að flokka sjúklinga með líklegan verk frá hjarta í einn af þremur flokkum eftir því hversu aðkallandi er að hefja meðferð . Sé um bráða kransæðastíflu að ræða þarf tafarlausa meðferð þar sem markmiðið er að draga úr stærð hjartadrepsins með því að beita aðferðum til að opna hina stífluðu kransæð . Oftast er þar um að ræða lyf til að leysa upp blóðsega sem stíflar kransæðina eða þá að gerð er bráð kransæðavíkkun . Þeir sjúklingar sem hafa líklega hjartaverk og línuritsbreytingar sem gætu bent til yfirvofandi kransæðastíflu fá meðferð með öflugum blóðflöguhemjandi lyfjum og leggjast fljótlega inn á hjartadeild . Þeir sjúklingar sem falla ekki í ofangreinda flokka eru hafðir í sérstakri gæslu á bráðamóttökunni og fara síðan í nánari skoðun ýmist á móttökunni sjálfri eða öðrum deildum sjúkrahússins . Þá hefur nýlega verið tekið í notkun nýtt og vel útbúið bráðaherbergi á móttökunni sem þýðir að aðstaða til að fást við sjúklinga með bráða hjartasjúkdóma og hjartastopp er verulega betri en áður . " Samhliða þessum breytingum hefur verið tekin upp stöðug vakt á hjartaþræðingarstofunni sem er geysilega mikilvæg viðbót við meðferð á bráðri kransæðastíflu , " segir Davíð . " Með þessu er mögulegt að bjóða upp á bráða kransæðavíkkun allan sólarhringinn . " Kristján Eyjólfsson hjartalæknir stýrir starfsemi hjartaþræðingastofunnar . Þar er vakt frá mánudagsmorgni til laugardagsmorguns enn sem komið er en væntingar standa til þess að fljótlega verði mögulegt að hafa þræðingastofuna einnig opna um helgar . Vinnuferli brjóstverkjamóttökunnar styðst við leiðbeiningar sem eru sýnilegar á veggjum deildarinnar og allir sem þar vinna geta tileinkað sér . " Þær tryggja að allir viti hvers til er ætlast þegar sjúklingur kemur með brjóstverk og geti brugðist skjótt við . Þetta kerfi hefur gefist vel vegna þess að móttaka sjúklinga , val rannsókna og uppvinnsla verður markvissari . Það á að taka styttri tíma en áður að ljúka uppvinnslu þessara sjúklinga , þetta fyrirkomulag á að leiða til færri innlagna og þar af leiðandi vissrar hagræðingar . Í Bandaríkjunum hafa slíkar sérhæfðar brjóstverkjamóttökur dregið talsvert úr kostnaði við greiningu og meðferð slíkra sjúklinga , " segir Davíð . Gyða Baldursdóttir hjúkrunarfræðingur og deildarstjóri á bráðamóttökunni tekur í sama streng og Davíð og er ánægð með nýja fyrirkomulagið . " Vinnubrögðin verða klárlega agaðri og markvissari og allir vita hvað þeir eiga að gera . Fyrir vikið verður vinnan einnig þægilegri og skemmtilegri , auk þess sem það tryggir gæði þjónustunnar og að allir fái samskonar meðferð , " segir hún . Þau leggja áherslu á að þótt gerðar hafi verið leiðbeiningar um meðferð er alls ekki verið að taka frumkvæðið af fólki . Mönnum er að sjálfsögðu frjálst að víkja frá vinnuferlunum ef þeim þykir góð ástæða til , þetta eru fremur leiðbeiningar en ófrávíkjanlegar reglur . " Það hefur lengi loðað við sjúkrahúsin að menn séu íhaldssamir á vinnubrögð sem þeir hafa tamið sér og í því ljósi hefur gengið vel að fá menn til að vinna eftir þessum ferlum . Það er góð sátt um þá , " segir Gyða . Hún bætir því við að mikið annríki hafi verið á deildinni eftir breytingarnar sem gerðar voru 1. mars en að álagið sé jafnara en áður , ekki sami dagamunur á því og var þegar sjúkrahúsin skiptust á að vera með bráðavakt . Það kemur fram í máli þeirra að verið er að vinna í því að þróa vinnuferli fyrir ýmis önnur hjartavandamál og áhugi er á samstarfi við til dæmis skurðlækna og þvagfæralækna um að þróa vinnuferla fyrir ýmis vandamál tengd þessum sérgreinum . " Brjóstverkjamóttakan er fyrsta skrefið og hefur þegar sannað gildi sitt og ég held að svona vinnubrögð varðandi ýmis önnur vandamál geti skilað meiri hagræðingu og betri þjónustu á bráðamóttökunni , " segir Davíð . Hann segir að það sé ekki síst miklivægt að vinnuferlarnir stytti dvalartíma sjúklinga á móttökunni , flýti fyrir réttum rannsóknum og að meðferð sé hafin sem allra fyrst . " Það er mikilvægt að geta tekið ákvarðanir um hvað gera eigi sem fyrst því pláss á bráðamóttökunni er takmarkað og hingað leita margir , " segir hann . Undir þau orð er óhætt að taka þegar haft er í huga að á síðastliðnu ári komu um 5000 manns á bráðadeildir spítalans með brjóstverki eða önnur hjartavandamál . Þetta er ein af algengustu ástæðunum fyrir komu á bráðamóttöku svo það er til mikils að vinna ef hægt er að gera viðbrögðin markvissari og skjótvirkari .